
Na osnovi člana 36. stava 1. točke 7 Zakona o oporezivanju 
proizvoda i usluga u prometu i na osnovi mišljenja Sekre- 
tarijata za prosvjetu i kulturu SRH br. 4883/1—1975. oslo- 
bođeno od plaćanja poreza na promet. 


Dopuštenjem redovničkih poglavara 


Izdao i odgovara: Stjepan Dilber, Palmotićeva 33, Zagreb 


PREDGOVOR 


Prijatelji naše zambijske misije prilično su toga saznali 
o našem radu iz misijske rubrike u »Glasniku Srca Isusova 
i Marijina«, zatim iz »Radosne vijesti« i »Glasa Koncila«. 
Ipak smatram da neće biti zgorega ako uz to u posebnoj 
četiri godine, tj. od 1970. do 1974. 

Prvi dio svog misijskog rada opisao sam u knjižici »Moji 
zambijski doživljaji«. Knjižica je bila lijepo primljena 
među prijateljima misija, pa se nadam da će i ovaj drugi 
dio isto tako naići na sličan prijem. Preporučujem i sebe 
i svoj misijski rad u molitve i žrtve svih prijatelja naše 
zambijske misije. 


Na blagdan sv. Petra Klavera, 9. rujna 1975. 


ILIJA DILBER 
zambijski misionar 


MOJA PUTOVANJA 


Nije posao misionara da propovijedaju Evanđelje samo 
riječima. Treba propovijedati Sveto Evanđelje i riječima 
i djelima. Uz propovijedanje Evanđelja riječima Katolička 
Crkva propovijeda Evanđelje i djelima, a to je propovije- 
danje višestruko, osobito u misijskim krajevima. U misi- 
jama ona gradi crkve, škole, bolnice, sirotišta, staračke 
domove i drugo. Ondje gdje ljudima treba priskočiti u 
pomoć grade se i ceste. Organiziraju se i osnivaju poljo- 
privredna dobra, da se ljudima osigura bolja prehrana. Tu 
misiju propovijedanja Evanđelja riječima i djelima Crkva 
je vršila stoljećima, a vrši je i danas preko svojih misio- 
nara u onim dijelovima svijeta gdje je potreba najveća. 


Čovjeku je nužna duhovna i tjelesna hrana, duhovno i tje- 
lesno svjetlo. Moj je skromni rad u misijama ovdje u Zam- 
biji da donosim svjetlost za tjelesni život. Osvjetljujem 
crkve, škole i bolnice, sirotišta i razne domove. U zabitnim 
misijskim postajama, gdje nema električnih linija, mon- 
tiram veće ili manje generatore za proizvodnju električne 
energije. 


Moj brat Stjepan, dok je bio u Austriji u gradu Innsbrucku, 
uspio je od misijskog društva isprositi za moja udaljena 
putovanja kamiončić od jedne tone. Njime prevozim svoje 
naučnike, radnike, alat i razni materijal. To mi omogućuje 
brže i lakše putovanje na velike udaljenosti. 


Spomenut ću gdje sam sve dosad bio u najudaljenijim 
mjestima od Lusake. Odande prema sjeveru bio sam u 

mjestima Kaphirimposhi i Mkushi (udaljeno 390km), u 
Katondwe i Feiru, na tromeđi Zambije, Rodezije i Mozam- 
bika, na ušćima rijeka Zambezi i Luangwa. Mjesto Feira 
udaljeno je od Lusake 310 km; prema zapadu u mjestima 
Mumbwa i Karenda, udaljenim 220km. Dakle, od mjesta 
Kaphirimposhi do Feira ima 750—800km. Taj mali ka- 
miončić je, dakle, za mene i za moje ljude u radu ovdje 
i u misijama pravi dar s neba: dar dobrih ljudi! 


Putovanje od Chelstona do Kaphirimposhija 


18. listopada 1971. 
Pošli smo na put iz Chelstona u Kaphirimposhi i Mkushi. 
Ujutro su mi moji pomoćnici pomogli natovariti alat, 
materijal i nešto stvari u naš kamiončić »TOYOTA«. Kre- 
nuli smo iz Chelstona u 8,15h. Zaustavili smo se u Lusaki 
da nabavim još nešto materijala. Za jelo na putu obično 
kupimo kruha i mlijeka ili mlijeka i coca-cole. Ovaj puta 
kupili smo »taze« — svježeg kruha i mlijeka. Iz Lusake 
smo krenuli u 10,40. Put do Kaphirimposhija je vrlo dobar, 
asfaltirana cesta s nešto malo loših dijelova. Uz cestu 
svijet prodaje kojekakve artikle. Na mjestima su prave 
male tržnice. Dok vozila jure, neki nude ispruženom rukom 
svoje artikle. Tu se prodaju nasječena drva, drveni ugljen, 
klipovi kuhana ili sirova kukuruza, šećerna trska, kikiriki, 
banane, lubenice, mango, popo, naranče, načes, ngwawa, 
krastavci, paradajz itd. Od mesa se prodaju kokoši, ribe, 
miševi i gusjenice. Kojih 70 km od Lusake na prolazu kroz 
jedno selo uvijek se nađe nekoliko osoba, koje ti nude 
skuhanih ili pohanih poljskih miševa. Ne znam gdje ih 
toliko nalove jer obično ih je puna zdjelica ili mala ko- 
šarica. Kad moji pomoćnici vide tu »poslasticu« dolaze 
im sline na usta. Jednom smo o tome malo raspravljali, 
pa mi jedan zgodno reče: »Mi nikad ne jedemo puževe 

»Toyota« brata Ilije. On mu je od neprocjenjive pomoći 
na velikim misijskim putovanjima 


Prodaja pečenih miševa pokraj ceste 

i mačke kao vi u Evropi. Miševi imaju lijepo i tečno meso«. 
Ispričao mi je kako se priređuju. Ovdje to neću opisivati 
ne zbog toga što bih se bojao da i vi počnete loviti miševe, 
nego jer ne želim duljiti time. 


Prolazeći kroz Litetu, gdje radi naša misionarka bolničarka 
sestra Emica Verlić, nakratko sam je posjetio pa smo se 
porazgovorili na našem materinjem jeziku. Ona radi u 
bolnici gubavaca, žrtva ljubavi prema zapuštenima strašne 
bolesti gube — raspadanja tijela. Sestra Emica radi sve 
iz ljubavi prema Kristu Kralju! 


U Kabwe se nismo zadržali nego smo nastavili put prema 
Kaphirimposhiju. Stigli smo onamo u 4 sata popodne. 


Za vrijeme putovanja od Lusake do Kabwe vidjeli smo 
silu slupanih motornih vozila. Prometne su nezgode česte. 
Putovanje nije dosadno. Osim svijeta koji tu uz cestu nudi 
svoje artikle, uz mene su moji dragi pomoćnici, pa kada 
ne molim, onda čavrljamo ili pjevuckamo. Uvijek se pre- 
poručujem Gospodinu i dragoj Gospi za sretno putovanje. 
Eto, tako se odvijalo to moje putovanje od Lusake do 
Kaphirimposhija. 


Mpunde 


ME E I 28. listopada 1971. 
vdje u misiji Mpunde vrlo sam lijepo proslavio svoju 
25-godišnjicu redovništva. Moja subraća, misionari iz do- 
movine koji rade ovdje u Zambiji, znali su da se toga dana 
navršava 25 godina otkako sam stupio u Družbu Isusovu. 
Poručili su mi da će mi doći da to ovdje zajednički pro- 
slavimo. | 


Nisam očekivao nikakve proslave, pa sam se veselio jedino 
susretu sa subraćom. Mislim da sam svoju 25-godišnjicu 

redovništva bolje proslavio nego da sam u domovini. Na- 
večer, 27. listopada, pozvale su me časne sestre Afrikanke, 
koje vode ovdje školu, da dođem u veliku školsku dvoranu. 
Ne očekujući ništa posebno, pošao sam onamo u društvu 
sa župnikom, u svom običnom radnom odijelu. čudno mi 
je bilo kad sam došao bliže dvorani i vidio je punu djece 
i sve časne sestre na okupu. Uniđem u dvoranu, a tamo 
nasta gromki pljesak! Slijedila je divna priredba, pjesme 
i plesovi uz bubnjeve... U govorima su se djeca zahva- 
ljivala što sam im u ovu misijsku postaju uveo električnu 
rasvjetu. Montirao sam, naime, generator za proizvodnju 
električne energije. Postavio sam električnu rasvjetu u 
crkvi, u školi, u kući župnika, časnih sestara i u klinici. 


Ujutro, na dan moje 25-godišnjice, stigla su moja subraća, 
udaljena 420 km. Došao je o. Ivan Cindori i moj prijatelj, 
Slovenac, č. brat Jože Rovtar, te naša misionarka Emica 
Verlić i nekoliko prijatelja misionara iz Poljske. U 11 sati 
bila je koncelebrirana sv. Misa, pod kojom su školska 
djeca divno pjevala, a moja su subraća održala govore 
o Iliji i o njegovoj turneji kroj 25 godina u Družbi Isusovoj. 
Poslije sv. Mise slijedio je svečani ručak koji su priredile 
časne sestre. Redale su se nazdravice i naše hrvatske pjes- 
me. 


Mphanshya 
19. studenoga 1971. 
Ovdje na našoj misijskoj postaji rade dva naša hrvatska 
misionara, o. Nikola Šipušić i o. Julije Rogina. Julije je 
obnovitelj crkve ovdje u toj misijskoj postaji. Zamolili 
su me da dođem i da im postavim u crkvi električnu 
instalaciju prije nego oboje zidove. Naša dva misionara 
divno su obnovili ovu crkvu. Uveo sam električnu instala- 
ciju u novoizgrađenu zgradu naše misijske bolnice ovdje 
u misiji Mphanshya. 

Kabwe 

11. srpnja 1972. 
Danas je ovdje u bolnici umro misionar-svećenik, rodom 
iz Poljske. Radio je u Zambiji 24 godine. Kada se prije 
četiri dana navečer vratio kući, čuo je u kuhinji neki 
sumnjivi štropot. Pošao je da vidi što je. Otvorio je ku- 
hinjska vrata i opazio lopova koji je misionara dočekao 
velikim kuhinjskim nožem i zario mu ga u trbuh! Kroz 
glavna vrata pobjegao je napolje, a misionar se srušio na 
pod. Ranjeni misionar upotrijebio je svoju posljednju sna- 
gu, izvukao se nekako iz kuće, unišao u kabinu svoga ka- 
miončića, naslonio se na sirenu vozila na upravljaču i tako 
je dugim sviranjem dao uzbunu susjedima. Oni su ga našli 
klonula u kolima, u krvi. Odvezli su ga u bolnicu i danas 
je Bogu predao svoju dušu. 


Kaphirimposhi 

2. listopada 1972. 
Kako sam vam već rekao, po svojoj dužnosti i radu ovdje 
u misijama putujem od mjesta do mjesta. Čim negdje 
uvedem svjetlo, već treba da idem dalje, gdje ga još nema. 
Tako ja drugima donosim svjetlo, a redovito ga sam ne- 
mam. Nije mi jednoličan i dosadan život, jer se stalno 
zbivaju neke promjene. Negdje nađem dobar stan, ali 
slabu hranu, a negdje je opet obratno. Katkad mi ponude 
i dobar stan i dobru hranu, a poneki put je opet loše 
jedno i drugo. Dogodi se pak da ne nađem ni stana ni 
hrane. U takvim slučajevima treba vesela srca prihvatiti 
što da Gospodin pa se snaći kako najbolje znaš. 


Ovdje u Kaphirimposhiju radim već dva tjedna na postav- - 


ljanju električne instalacije u našu školu, u školske zgrade 
naše misijske postaje. Kuham, jedem, molim i spavam 
uz svoga Spasitelja ovdje u crkvici. Kuham sam sebi 

što imam, jedanput na dan. Kad je čovjek umoran, i nije 
mu do toga. S udobnošću ležaja ne treba praviti problema. 
Umorno tijelo i ne zahtijeva udobnosti. U noći, dok legneš, 
komarci navale da si utaže žeđ i glad, a kada zaspiš, oni 
se zasite i mir je. Treba redovito uzimati pilule protiv 
malarije. Ako mnogo komaraca zabode svoje malarične 
injekcije, malarija ipak od vremena na vrijeme nadvlada. 
Ujutro treba rano ustati. Molitva i kratka priprava za 
sv. Pričest. Otvorim svetohranište i primim svoga Spasi- 
telja. (Nadbiskup Lusake dao mi je dozvolu da, u slučaju 
ako nema svećenika, mogu sam uzeti sv. Pričest, pa i 
drugima je podijeliti.) Iza Pričesti i kratke molitve uzmem 
doručak, ako mi je što ostalo od sinoćnje večere, pa s 


Domaćin kraj svoje kuće 





radnicima na posao. Dnevno treba svjedočiti svoje krš- 
ćanstvo riječima i djelima... Moram priznati da ja i među 
tim svojim pomoćnicima nađem divnih primjera, te da i 
ja mogu od njih ponešto naučiti. Često molim Gospodina 
da moja prisutnost među njima, moje riječi i djela budu 
ljudima oko mene na duhovnu i materijalnu korist. 


Chelston 

5. veljače 1973. 
I opet sam sve više uvjeren, da ne postoji normalan 
čovjek koji ne bi osjećao sklonost i privrženost svome 
narodu, svojoj domovini, svojoj naciji ili plemenu. Eto, 
tako je i ovdje u misijama među nama misionarima. Ima 
nas ovdje u Zambiji sa svih strana kugle zemaljske. Kad 
je prigoda, svatko ide k svojima. Svi oni imaju neki centar, 
neku kuću, a kamo da krenemo mi Hrvati...? Malo nas 
je. Nemamo svoje kuće ni centra gdje bi se ponekad sastali 
kao drugi. Da, malo nas je! Neki su i iz tog malog broja 
smalaksali — klonuli. Težak je početak naših misija ovdje 
u Zambiji... 


Stigao nam je novi misionar 


Chelston, 6. veljače 1973. 
Baš sam se malo prije vratio iz misijske postaje Katom- 
bwe. U svojoj sobi raspremio sam svoje stvari, kada netko 
oštro pokuca na vrata. Javiše mi, stigao je »Luk«, po 
hrvatski Luka, a po engleski se izgovara »Luk«. Nisam 
znao tko je taj »Luk«, pa sam pošao van da vidim. Nisam 
mogao u prvi čas vjerovati svojim očima! Stigao nam je 
neočekivano, naš novi misionar o. Luka Lučić, Družbe Isu- 
sove. Filozofiju i teologiju završio je u Zagrebu. Predavao 

je godinu dana u bogosloviji u Sarajevu, odakle je i kre- 
nuo u Zambiju. Hvala Bogu, našoj Družbi i domovini koja 
nam ga je poslala! 


Chelston 

20. veljače 1973. 
Naš novi misionar o. Teko Lučić D. I. donio mi je polovicu 
svoje drage Bosne: na vrpci snimljene divne narodne 
pjesme, a 'i onu »Bosno moja, divna mila... 


Mumbwa 

12. ožujka 1973. 
Budući da je naš misionar o. Ivan Cindori D. I. radio 
ovdje u Mumbwi tri godine, odlučili smo mi hrvatski 
misionari da u ovoj misijskoj postaji sagradimo crkvu. 
Nadbiskup Lusake Emanuel Milingo izrazio je kasnije 
želju da se prije sagradi kuća za misionare, a poslije 
crkva. Pristali smo na to i mi i naši iz domovine. Sada 
gradimo kuću ovdje u Mumbwi. Nismo imali dosta novaca, 
pa nam je nadbiskup pomogao da dovršimo kuću. Ja sam, 
naravno, uveo električnu rasvjetu u novu kuću. 


Ovdje u Mumbwi još nema struje, ali se nadamo da će 
uskoro »doći«. Navečer, dok obavljam svoje molitve, še- 
ćem ispred naše novogradnje. Šetajući razmišljao sam: 
kako bi bilo da se ja zauzmem za gradnju crkve ovdje 
u Mumbwi...? Kako bi bilo da ja sam pokrenem tu stvar 
kad budem išao u domovinu u posjet, na odmor...? Pa 
da crkva bude posvećena Kristu Kralju...!? Već nekoliko 
dana tako ja navečer šetam i snujem. Bog zna, možda 
bih i uspio. Ovdje je tako lijepo mjesto za crkvu. Mumbwa 
još nema crkve, a već je to mali gradić. Stvaram ja tako 
planove u svojoj glavi... Kad se opet sastanem s o. Lu- 

kom Lučićem, pitat ću ga što on misli o tome. Da, da 
odgovorim na nekadašnji poziv o. Ivana Cindorija u do- 
movini za izgradnju kuće i crkve u Mumbwi. To je odlična 
ideja. Ipak, čini mi se da to ide nekako nesigurno. O. 
Ivana Cindorija više nema ovdje. Netko se od naših mora 
za to zauzeti. Zašto ne bih ja...? Naš »Glasnik Srca 
Isusova i Marijina«, što izlazi u Zagrebu, ima lijep broj 
čitalaca — prijatelja misija i oni bi nam možda pomogli. 


Prošle sam noći slabo spavao. Razmišljao sam o svome 
planu, o namjeri gradnje crkve. Stanujem u istom kućerku 
gdje i susjedove kokoši. Dijeli nas samo tanak šuplji zidić. 
(Usput rečeno, dok sam ono bio na putu za Zambiju, 
spavao sam u Rimu u jednom udobnom krevetu. Moj 
susjed je bio misionar koji se vraćao iz Indije, a rodom 
je s Malte. Dijelio nas je samo debeli zastor. Taj je Mal- 
težanin te noći tako hrkao da sam vrlo malo spavao. 
Ujutro, kad smo se pozdravili, prvo mi je iza pozdrava 
rekao: »Jako ste hrkali pa sam vrlo slabo spavao«. (z«.0) 
Ja nisam smogao riječi za odgovor. Mislio sam: znači, 
dok si ti hrkao, ja sam bio budan, a kada sam ja stigao 
zaspati, onda sam ja hrkao, a ti si bio budan...) Tako 
je, čini mi se, bilo i prošle noći s mojim susjedima koko- 
šima. Naizmjence sam ja hrkao i pijetao pjevao... Što 
se pak tiče mirisa ili, bolje rečeno smrada, čini se da 
ga je ipak više dolazilo s njihove strane... 


Mumbwa 

20. ožujka 1973. 
Ovo pišem pred voštanom svijećom u svom i kokošjem 
kućerku. Tišina je. Ne čuju se ni kokoši ni komarci. 
Malo prije sam šetao napolju. Mjesečina, vedro zvjezdano 
nebo, tišina. Odlično ozračje za molitvu. Šetao sam, 
makar su mi noge bile umorne, koracao sam prilično dugo, 

snovao i razmišljao u svojoj mašti o gradnji crkve... 
Mislio sam i na naše drage suradnike na koje se kanim 
obratiti i osloniti. Mislim, planiram pokretanje toga pi- 
tanja kad se nađem u svojoj dragoj domovini. 


Chelston 

5. travnja 1973. 
Danas je o. Luka Lučić prilično dugo bio u mojoj sobici. 
Iznio sam mu svoju namjeru. On me svim srcem podupro 
u mome planu. Misli da bismo mi ipak mogli uspjeti da 
sagradimo crkvu u Mumbwi. Slaže se da bi crkva bila 
posvećena Kristu Kralju. Iznenadio se činjenici da žup- 
ljani Mumbwe već četiri godine skupljaju priloge za 
gradnju crkve i da su dosad skupili samo 380 kwacha 
(oko 500 dolara). 


Chelston 

18. travnja 1973. 
Još nekoliko tjedana i ja letim u dragu domovinu! Nakon 
6 godina opet ću se vidjeti s plemenom Dilbera... S 
rođacima, prijateljima i suradnicima misija! S članovima 
moje drage hrvatske provincije Družbe Isusove i obnoviti 
poznanstvo-prijateljstvo s najmlađima! Osim moje braće i 
sestara, napose se veselim susretu s mojim dragim ocem! 
Kad sam odlazio u misije, moja je mama glasno plakala, 
a otac njoj veli: »Ne plači toliko, pa nije sprovod!« Ona mu 
veli: »Tko zna, možda se nećemo više nikada vidjeti!« 
Imala je pravo! Ona je otišla pred nama u nebesku domovi- 
nu i na ovom se svijetu nećemo više vidjeti. Nje više nema 
kod kuće! Bog joj dao pokoj vječni! Siguran sam da će 
joj dati, jer nas je tolike rodila i odgojila... 

Na putu u svoju domovinu želim posjetiti i domovinu na- 
šega Gospodina, Svetu zemlju. Veselim se i toj rijetkoj 
prilici jer ću posjetiti najsvetija mjesta na kugli zemaljskoj 
i na njima se pomoliti, ne samo za sebe, nego i za sve one 
koji mi se preporučuju i za koje sam dužan moliti se. 
Posjet Svetoj zemlji, to će biti za mene divan doživljaj! 


Chelston 
25. travnja 1973. 


Ovdje u Lusaki, u izraelskoj ambasadi, dobio sam ulaznu 
vizu za Izrael. Nekako su me s nepovjerenjem gledali. 
Možda su mislili da sam Arapin, komandos, pa su buli 
oprezni. Nadam se da u Izraelu neću imati velikih pote- 
škoća. 


Katondwe 

3. svibnja 1973. 
Ovdje u ovoj misijskoj postaji imamo malu kućicu za 
obavljanje duhovnih vježbi. Ona je u šumi, udaljena od 
misijske kuće kojih kilometar-dva. Prije polaska u do- 
movinu ovdje sam obavio svoje duhovne vježbe. Mjesto je 
vrlo pogodno za to. Budući da je u osami, u šumi, opasno 
je po noći izlaziti van, jer još ima zvijeri. Prošle i ove noći 
čuo sam lavlju riku. Činilo mi se da je to 2—>3 km daleko 
od ove kućice. Noćna je tišina pa se lavlja rika razliježe 
po dolini rijeke Luangwe. Čovjeku se koža ježi i strah 
ga spopada dok sluša lavlju riku, osjećajući se sam u ovoj 
šumici. Dok je lav rikao, ja sam prošle i ove noći, nekoliko 
puta prilazio vratima da se uvjerim jesu li sigurno zatvo- 
rena i zaključana... Dok je dan nije opasno, jer se zvijeri 
povuku dublje u šumu, ali kad padne tama, onda i šuma 
oživi. Po danu molim i razmišljam šećući ispred kućice. 
Majmuni u čoporima obilaze naokolo. Prilaze bliže k 

Zambijsko selo 


meni, provirujući iz grmlja i čude se što taj bijelac radi 
ovdje. Neki su više radoznali ili su kratkovidni, pa se 
penju na stabla i prilaze sasvim blizu promatrajući moje 
kretnje. Ponekad nešto glasno »kažu«, a ja još ne razumi- 
jem taj majmunski jezik. Ima ih mnogo i žive u »zadru- 
gama«. Pljačkaju ono malo sirotinje iz vrtova siromašnih 
ljudi. Ti siromašni ljudi po cijele dane čuvaju te svoje 
proizvode. Majmuni su vješti kradljivci pa nanesu mnogo 
štete tim siromašnim ljudima. Na svijetu je nesloga među 
ljudima, pa izgleda da je ona prešla i na majmune. Tuku se 
između sebe. Dnevno čujem njihovu dreku i svađu. Vidim 
kako jači tuku slabije. Jači majmuni mumljaju ili viču, 
a slabiji plaču kao mala djeca. 

PUTOVANJE U DOMOVINU 


Chelston 

25. svibnja 1973. 
Još nekoliko dana i ja krećem prema domovini. Sve je već 
spremno. Dokumenti i avionska karta već su kod mene. 
Svoje radnike poslao sam njihovim kućama. 


Lusaka 

28. svibnja 1973. 
Moj prijatelj Slovenac i ja došli smo zajednički u misije, 
a sad idemo zajedno i natrag u domovinu. Časni brat 
Jože Rovtar i ja krenuli smo danas prema domovini. Nešto 
iza 3 sata popodne uzletjeli smo sa lusačkog aerodroma i 
poletjeli prema Tanzaniji. Nakon nepuna dva sata leta 
spustili smo se ondje na aerodrom u Dar el Salamu. Nepu- 
nih 30 minuta kasnije opet smo poletjeli prema Keniji i 
spustili se u Najrobiju. 


Najrobi 

29. svibnja 1973. 
Prenoćili smo ovdje u Najrobiju. Danas smo razgledali 
grad. Po podne smo doživjeli prilično mnogo neugodnosti 
na aerodromu. Iz Najrobija smo trebali putovati izraelskim 
avionom. Izraelci su već ovdje u Najrobiju poduzeli mjere 
opreza, pa su napravili u našim stvarima takvu preme- 
tačinu da ništa nije ostalo na svom mjestu. Sve su nas 
ispipali i prepipali od glave do pete. Vojnici sa automat- 
skim oružjem na svakom uglu prostorije, a na vratima 
ih je po nekoliko skupa. Na samom aerodromu kao da je 
opsadno ratno stanje. Vojska na sve strane, s oružjem 
uperenim prema avionu i u prazno pokraj aviona. Dok je 

naš avion još jurio po zemlji, prije uzleta pa dok se nije 
digao, pratila su nas 2 vojna automobila, puni vojske s 
oružjem. Jurili su s obje strane aviona dok se nismo digli 
od zemlje. 


U SVETOJ ZEMLJI 


Jeruzalem, 30. svibnja 1973. 
Sinoć oko 22 sata spustili smo se na izraelski aerodrom u 
Telavivu. Prenoćili smo u gradu. Konačno, evo nas u Sve- 
tom gradu Jeruzalemu. Od Telaviva do Jeruzalema — oko 
60 km — putovali smo autobusom. Smjestili smo se ovdje 
u starom gradu Jeruzalema, u franjevačkom gostinjcu u 
»Kasanovi«, s vrlo povoljnom cijenom stana i hrane. Ovdje 
smo imali sreću da osjetimo srdačnost naših zemljaka fra- 
njevaca. Njih sedmorica studiraju bogosloviju u Jeruza- 
lemu. Franjevci opet u »Kasanovi« našli su nam prilično 
jeftino prijevozno sredstvo. Naš vozač bio je ujedno i 
naš vodič, a govori dobro engleski. Sutra počinjemo posje- 
ćivati sveta mjesta. 


Prva naša postaja bila je Maslinska gora. Ja sam nekad 
mislio da je to prava gora, maslinova gora. No to je tek 
poveće brdo, vrlo blizu Jeruzalema. Posjetili smo na vrhu 
te gore crkvicu Uzašašća Kristova. Ona je vlasništvo musli- 
mana. Naplaćuju od hodočasnika ulaznice. Baš se služila 
sv. Misa, kojoj smo i mi prisustvovali. 


Druga naša postaja je Betfaga. To je mjesto malo na 
Strani Maslinske gore. Odatle je Isus pošao na svečani 
ulazak u Jeruzalem. Treća naša postaja je crkva »Oče- 
naša«. Tu je naš Gospodin Isus učio svoje učenike naj- 

iznad getsemanske spilje gdje se Isus krvlju znojio. 
Pogled na brdo Sion u Jeruzalemu 


ljepšu molitvu »Oče naš«. Velika je to crkva sa arkadama 
oko nje. Na mramornim pločama ispisana je molitva »Oče 
naš« na svim važnijim jezicima svijeta. Čak smo je vidjeli 
ispisanu i na dva zambijska jezika, a — naravno i na 
hrvatskom jeziku. | 


Četvrta postaja bila je crkva u vrtu Getsemani. I jedno i 
drugo je na strani Maslinske gore, prema Jeruzalemu. U 
vrtu Getsemani i u crkvi sve je veoma privlačno za mo- 
litvu..., za razmišljanje. Crkva je vrlo tamna i u njoj je 
sveta tišina. Sve to potiče na molitvu i na razgovor sa 
Spasiteljem... Pred crkvom je ograđen vrt a u njemu su 
tri vrlo stare masline bile svjedoci Kristove molitve i 
krvava znoja... Ispod crkve, malo dalje, i sad je voćnjak- 
-maslinik. 


Peta naša postaja bila je crkva pokopa Blažene Djevice 
Marije. Ona je odmah uz potok Cedron, na strani Maslinske 
gore. Iza nje je još i danas groblje... Crkva je razdijeljena 
na dva dijela. Polovicu imaju katolici, a drugu polovicu 
pravoslavni. Dok smo bili u onom dijelu koji drže pravo- 
slavni, upozorio nas je monah na izlazu da treba nešto 


darovati, platiti. 


Šesta naša postaja je crkva sv. Stjepana, prvog mučenika. 
Od crkve BI. Djevice Marije pa dovde dijeli nas samo po- 
tok Cedron i most. Potok je potpuno presušio. U njegovu 
koritu i uza nj ima mnogo kamenja. Lako je bilo naći 
kamenje kad su kamenovali sv. Stjepana. Niže uz potok, 
u strani, u kamenu su izgrađene grobnice starozavjetnih 
proroka. Po svoj prilici bili su i neki od njih ovdje kame- 
novani. Sva su ta mjesta blizu jedno drugom. Od zidina 
starog Jeruzalema pa do potoka Cedrona ima samo kojih 
400—500 metara udaljenosti. Lj 

Sedma naša postaja je crkva »ćuške«. Tu je nekada bila 
Kajfina palača. Isus je ovdje dobio ćušku-šamar od sluge 
velikog svećenika Kajfe. 


Osma naša postaja — Betlehem! Ovo je svetište rođenja 
Sina Božjega! To je i sramotna slika našega kršćanskog 
raskola. Svetište je razdijeljeno na tri kršćanske zajednice. 
Pregrađeno je zidinama i svaka strana ljubomorno čuva 
»svoj« dio. Na najsvetijem mjestu, na mjestu gdje se Isus 
rodio, u jednoj maloj prostoriji, htio je Papa Pavao VI. 
Služiti sv. Misu, kad je bio u posjetu u Jeruzalemu, ali mu 
to stranka koja posjeduje to mjesto nije dopustila. Nije 
veće sramote i obešćašćenja ovog svetog mjesta bilo ni 
onda kad su ga muslimani osvojili i od njega napravili 
štalu-konjušnicu, da, nije ni onda bilo većeg svetogrđa 
nego je danas! Konačno, ovo je ionako bila štala-špilja gdje 
se Isus rodio, a danas su na tom svetom mjestu nesložna 


kršćanska braća. Pomolili smo se na onom malom pro»: 


storu gdje se Isus rodio. Iz Betlehema smo otišli prilično 
potišteni zbog tih naših dojmova. 


Deveta naša postaja — Betanija. Udaljena je od Jeruza- 
lema kojih 6 km. Ovdje se Isus volio svraćati svojim pri- 
jateljima Lazaru, Marti i Mariji. Tu je On uskrisio svog 
prijatelja Lazara. 


Deseta naša postaja bila je Jerihon, blizu rijeke Jordana, 
uz Mrtvo more. Vozeći se lijepom asfaltiranom cestom koja 
se probila kroz ogoljena brda, nailazili smo tu i tamo na 
siromašne pastire uz njihova stada ovaca. Vjerujem da 
danas ti pastiri nemaju ništa bolji život nego što su ga 
imali u vrijeme kad se Isus rodio. Tu je skrajnja bijeda 
(i siromaštvo... Kad se sjetim onih naših slatkih božićnih 
sličica, Isusa, Marije, Josipa, pastira, zelenih polja i ugoje- 
nih ovaca... kolika oprečnost od ove stvarnosti! Dakle, 

stigosmo do Mrtvog mora. Stvarno je to mrtvo more. 
Ništa u njemu nema živog, pa ni bilja. Jedino se tu i tamo 
nađe poneki dvonožac, kao što smo i mi, koji se oku- 
paju. Voda je vrlo slana i vrlo teška, pa se u njoj ne može 
potonuti niti utopiti. 


Jedanaesta naša postaja je Tabor. Putujući prema Taboru i 
Nazaretu, prošli smo kroz selo otkud su se Marija i Josip 
vratili u Jeruzalem tražeći Isusa. Tabor je vrlo visoka 
gora. Do njezina vrha vodi lijepa vijugasta asfaltirana 
cesta. Na vrhu gore je lijepa crkva Preobraženja Kristova. 
Oko crkve ima ostataka starinskih crkava, koje su kršćani 
gradili, a muslimani rušili ili palili. 


S gore Tabor prekrasan je pogled na zelena polja i obra- 
đene njive. Kad je Petar vidio preobražena Gospodina, svid- 
jelo mu se biti u takvom društvu, pa je htio sagraditi tri 
sjenice, jednu za Isusa, drugu za Iliju i treću za Mojsija. 
On ih nije sagradio, ali su franjevci sagradili ovdje, ne tri 
sjenice, nego jednu, i to vrlo veliku. Ovdje je uz svetište 
Kristova Preobraženja franjevački gostinjac. Sva katolička 
sveta mjesta čuvaju franjevci. Oni su vrlo gostoljubivi. 
Hodočasnicima su na veliku pomoć. Cijene u njihovim go- 
stinjcima su vrlo niske, a stan i hrana vrlo dobri. Fra- 
njevačka je zasluga da su neka sveta mjesta otkupljena 
od muslimana i da se tolika sveta mjesta tako vjerno 
čuvaju. Ni na jednom svetom mjestu oni ne naplaćuju 
ulaznice. 


Dvanaesta naša postaja bila je Nazaret. To je lijep gradić. 


Pun je istočnjačke vreve i prometa. Crkva Navještenja je 
najljepša crkva što smo je vidjeli u Svetoj zemlji. Na 
nekim svetim mjestima smo se nešto duže zadržali u 
molitvi. Ovdje smo dali svome srcu oduška, moleći i 

razmišljajući. Uz crkvu Navještenja prislonila se manja i 
skromna crkvica sv. Josipa. 


Trinaesta naša postaja: bila je Galilejsko jezero i crkva 
Blaženstva. Iz lijepog gradića Nazareta (Nazaret nam se 
svidio, kao i gradić Betlehem), krenuli smo prema Galilej- 
skom jezeru. Prošli smo kroz Kanu Galilejsku, ali se ondje 
nismo zadržali, jer nije bilo svatova. Uz Galilejsko jezero 
malo u strani, na brijegu, nalazi se crkva Blaženstava. I 
ovdje franjevci imaju gostinjac. Tu je naš Gospodin nazvao 
blaženima one za koje je svijet mislio, i još i danas 
misli, da su nesretni. Od ovoga mjesta prekrasan je po- 
gled na jezero. Vide se čamci i ribari... Samo, danas je 
više motornih čamaca. Ovdje smo se prilično dugo zadržali 
u razgovoru o našem Gospodinu i o njegovim učenicima. Tu 
se On s njima najviše zadržavao. Ovdje je On njih, svoje 
učenike »nalovio«. Ovdje je On hodao po jezeru. Tu su ulo- 
vili mnogo riba, itd. S onu drugu stranu su svinje odjurile 
u jezero... Od Nazareta do Galilejskoga jezera mislim da 
ima 8—10 km. Od jezera do Jeruzalema oko 160—180 km. 


Četrnaesta naša postaja je Kafarnaum, tik uz jezero. Čuva 
se kao starina. Ograđen je. Nismo se u njemu dugo za- 
državali. Malo smo se oprali u Galilejskom jezeru, gdje se 
nekad naš Gospodin kupao i prao sa svojim učenicima. 
Uz jezero niču nove zgrade i hoteli za hodočasnike i 
turiste. 


Malo smo se zadržali i oprali ruke u rijeci Jordanu, gdje 
je bio kršten Gospodin Isus. Vratili smo se drugim putem 
u Jeruzalem, uz rijeku Jordan. Prošli smo kroz Jerihon i 
kroz Betaniju. Time je bio završen naš obilazak udaljenih 
svetih mjesta. Sad nam još preostaje samo sveti grad 
Jeruzalem. mii 

Grad Jeruzalem 


Stari grad Jeruzalem opasan je zidinama. Ulice u gradu 


vrlo su uske i prometne. Mnogo malih trgovina zbilo se 
jedna uz drugu, a roba im je navješana ne samo uz ulicu 
nego i preko nje. Zaustaviš li se i pogledaš štogod, teško 
ćeš se osloboditi a da nešto ne kupiš, jer će na tebe navaliti 
trgovci sa svojim nuđenjem. Iznenadili smo se kad smo vi- 
djeli da su protiv izraelske vlasti ne samo muslimani 
nego i kršćani. Kažu nam: dok je Jordan vladao, bila je 
veća sloboda i svjetlija budućnost nego sada pod izrael- 


Pogled na brdo Sion u Jeruzalemu 

skom vlašću. Stari grad Jeruzalem je napučen konfesijama: 
Židovi, katolici, Armenci i muslimani. Jedan dio grada 
imaju Židovi, drugi katolici, treći Armenci a četvrti musli- 
mani. Najzapušteniji i najneuredniji je onaj muslimanski. 
Novi Jeruzalem izvan starih zidina naglo se širi. Brzo niču 
i rastu neboderi, u koje se useljuju bogati doseljenici Ži- 
dovi. 


Najprije smo krenuli prema mjestu gdje se nekad nalazio 
židovski hram. Bila je subota. Uz ostatke zidina našli smo 
veću skupinu židova gdje mole naslonjeni na zidove ru- 
kama i nariču, ridaju. Gore, gdje je nekad bio židovski 
hram, nalazi se muslimanska mošeja. Tamo ne idu vjer- 
ni Židovi, da se ne »opogane«. Izraelski vojnici patroliraju 
u području nekadašnjeg hrama, a vjerni muslimani šetajući 
čitaju Koran. Židovi su na vlasti, ali se ipak boje mnoštva 
muslimana, pa neće da diraju u mošeju. Izgleda da je 
situacija vrlo napeta i neće dugo tako potrajati. Vrlo je 
velik prostor gdje je nekad bio hram i hramska pred- 
vorja. Odavde smo krenuli prema mjestu gdje je nekad bila 
Pilatova palača. To je mjesto vrlo blizu hramskom pro- 
storu. U dvorištu Pilatove palače, na lijevoj strani, nalazi 
se mala crkvica na mjestu gdje su Isusa bičevali i trnjem 
okrunili. Baš je počela sv. Misa u crkvici za neku veću 
skupinu hodočasnika. Služila se na engleskom jeziku pa 
smo joj se i mi pridružili. Poslije sv. Mise pošli smo u 
crkvicu s desne strane dvorišta. Kažu da je ovdje Isus 
primio svoj križ i pošao s njime na Golgotu. Odavde smo 
krenuli na križni put istim putem kud je prolazio i naš 
Spasitelj. Hodočasnici su nosili veliki drveni križ. Dva sve- 
ćenika predvodili su križni put. Radost nas je obuzela zbog 
te rijetke prilike da ovdje, na istom mjestu križni put 
obavimo, gdje je naš Gospodin prvi za nas trpio i na 
križu na Golgoti umro. To je za nas bila prava milost 
i Božja providnost. | | 

Kretali smo se polako u molitvi i pjesmi od postaje do 
postaje. Zakrčili smo ulicu i svijet se probijao kroz našu 
procesiju, idući za svojim poslom. Mali Arapčići uguravali 
se u našu procesiju i glasno nudili svoje slatkiše. Od Pila- 
tove palače križni put vodi ravno, pa se onda naglo spušta 
u dolinu, pa se opet penje naglo uz brdo na Golgotu. Isu- 
sov križni put slijedili smo do osme postaje. Od osme 
postaje morali smo se vratiti malo natrag i drugim putem 
poći na Golgotu, jer su na slijedećim postajama izgrađene 
kuće i nema ulice. Na Golgoti smo završili ostale postaje 
križnog puta. Put na Golgotu vodi kroz crkvu Božjeg 
groba, pa stepenicama gore na Golgotu. Na tom svetom 
mjestu ne govore mnogo usne, nego srce, molitva se sama 
izvija iz srca k Spasitelju. Naročito sam ovdje molio za 
sve vas. Za sve one koji mi se preporučuju u molitve i za 
koje sam dužan moliti. Molio sam i za svoje misije. 
Crkva Božjeg groba je vrlo velika, a sam Božji grob zau- 
zima malo prostora. Prava je grobnica u sredini crkve. 
Unišli smo u Božji grob i ovdje smo u kratko vrijeme 
mnogo toga željeli reći našem Gospodinu, ali nije potrebno 
govoriti jer On je znao što mu želi reći naše srce na tom 
svetom mjestu. 


Iz crkve Božjeg groba pošli smo prema mjestu gdje je, 
prema predaji, umrla Blažena Djevica Marija. Izašavši iz 
te crkve, obišli smo više mjesta koja se tu spominju u 
Svetom pismu. Posjetili smo i dvoranu Gospodinove po- 
sljednje večere. 


Opet nas je srce vuklo da pođemo na molitvu na Maslin- 
sku goru, u crkvu u Getsemanskom vrtu. Posljednja naša 
želja bila je Golgota. Posjetili smo je nekoliko puta. Ovdje 
smo već po drugi puta prisustvovali sv. Misi i primili sv. 
Pričest. Golgota je bila naša oproštajna postaja u obilasku 
svetih mjesta u ovih šest dana boravka u Sv. zemlji. 

Obilazeći sveta mjesta osjetili smo da je naša duša obo- 
gaćena i naša vjera ojačana... Ubuduće kad budem čitao 
Sveto pismo, mašta će mi putovati po Svetoj zemlji, po 
svetim mjestima. Zahvaljujem Spasitelju što mi je dao tu 
milost i priliku da obiđem njegovu Domovinu! Iz Isusove 
domovine krenuo sam u svoju domovinu. 


NAPOKON SAM STIGAO U DOMOVINU 


Ne treba ni spominjati da su me u dragoj domovini svug- 
dje srdačno dočekali. Nakon kratkog odmora, pošao sam 
da obiđem prijatelje i suradnike misija i da održim mi- 
sijska predavanja. Održao sam 70 misijskih predavanja, 
počevši od južne Hrvatske a nastavio sam preko Crne Gore 


Varaždinska djeca predaju dar bratu Iliji 





i Bosne i završio u sjevernoj Hrvatskoj, u Zagrebu. Naišao 
sam na veliko zanimanje za misije. Stekao sam mnogo 
novih prijatelja i suradnika. 


Imajući u vidu toliku dobru volju prijatelja, odlučio sam 
da, kad se vratim u Zambiju, uz Božju pomoć i suradnju 
prijatelja, počnem graditi crkvu Krista Kralja u misiji 
Mumbwa. Ovom zgodom najtoplije zahvaljujem svakome 
posebno i svima zajedno za svu ljubav i susretljivost 
koju ste mi iskazali za vrijeme moga boravka među vama! 
Neka vam dobri Bog naplati za svako dobro djelo, za 
svaku dobru riječ! Obećajem da ću vas često uključivati u 
svoje skromne molitve i žrtve. 


Dragi Bog vas poživio i blagoslovio! 


Nadam se da mi nitko neće zamjeriti što ovdje ne opisujem 
svoje doživljaje iz domovine. To nije svrha ove brošurice. 
Vrijeme boravka ovdje prošlo mi je vrlo brzo. Trebalo je 
spremati se natrag u Zambiju, u misije. Okrijepio sam se 
u domovini među svojima, duhovno i tjelesno. Naskoro 
odlazim u drage misije i treba da se novim silama prihva- 
tim posla. Život — iskoristimo za Boga i za bližnjega. 
Dobar je ovaj naš ljudski život, samo je, čini mi se, veoma 
kratak... Treba ga što više iskoristiti na dobro, ali ne 
samo za sebe. 


OPET U ZAMBIJI 
Lusaka | 
18. studenoga 1973. 
Iz Zagreba sam odletio avionom u Rim, i evo, danas sam iz 
Rima doletio u svoje područje rada ovdje u misijama, u 
Zambiji. Hvala dragom Bogu na sretnom putovanju u 
domovinu i natrag! 

GRADNJA CRKVE U MUMBWI 


Lusaka 

24. studenoga 1973. 
Danas sam bio ovdje kod svoga poglavara radi dogovora o 
gradnji crkve u Mumbwi. Provincijal otac Petar Galauner 
D. I. s velikom me ljubavlju i razumijevanjem u domovini 
podupro u mojoj namjeri. Ovdašnji moj procincijal, o. 
John Counihan, danas je također odobrio moj pothvat. 


26. studenoga 1973. 
Bio sam danas u posjetu kod Nadbiskupa Lusake, Ema- 
nuela Milinga. Obavijestio sam ga o namjeri da gradimo 
crkvu i pitao ga za njegovo mišljenje. Nakon pola sata 
našeg razgovora rekao mi je da će mi odgovoriti usmeno ili 
pismeno čim se posavjetuje s odborom za gradnju u Nad- 
biskupiji. 


Chelston 

28. studenoga 1973. 
Danas prije podne bio sam kod našeg Nadbiskupa. Primio 
me je vrlo srdačno. Obavijestio me da se potpuno slaže 
s gradnjom crkve u Mumbwi. Dao mi je i napismeno to 
odobrenje. Nakon razgovora ispratio me vrlo srdačno do 
izvan svoje zgrade i zaželio mi Božji blagoslov u mom 
pothvatu. 


Mumbwa 
29. studenoga 1973. 


Danas sam obavijestio župnika Mumbwe, Poljaka o. Petra 
D. I. o gradnji crkve. Ovo je i za njega bila iznenađujuća 
radosna vijest. Snimio sam fotografskim aparatom teren 
na kojem kanimo graditi crkvu. 

5. prosinca 1973. 
Obavijestio sam ovdje u Mumbwi župno vijeće da im že- 
limo pomoći da sagrade crkvu. Preporučio sam se za što 
bolju suradnju pri gradnji. 


Chelston 

7. prosinca 1973. 
Osim provincijala Hrvatske provincije Družbe Isusove o. 
Petra Galaunera i moga brata Stjepana ponudio mi je 
punu suradnju u gradnji i naš mladi svećenik u Zagrebu 
o. Tonči Trstenjak D. I. On mi je napravio model za crkvu 
u Mumbwi. 


Lusaka 

10. prosinca 1973. 
Obišao sam ovdje u Lusaki nekoliko poduzeća koja izra- 
đuju krovne konstrukcije i pokazao im sliku modela crkve 
za Mumbwu. Zanimalo me koliko bi stajala takva krovna 
konstrukcija i u kojem je poduzeću to najjeftinije. Vrlo me 
iznenadila visoka cijena za izgradnju konstrukcije. Nama 
nije moguće da gradimo takvu crkvu prema prvom nacrtu. 
Izgleda mi da ćemo morati odustati od gradnje takve crkve. 
Otići ću ovih dana o. Luki Lučiću u Mpimu, da vidim što 
on misli. 


Mumbwa 

27. prosinca 1973. 
Tražim ovdje u Mumbwi čovjeka koji bi mi bio u stanju 
izraditi blokove za gradnju crkve. Od Lusake do Mumbwe 
ima 160 km, pa bi bio prilično velik trošak nabaviti blo- 
kove u Lusaki i dovesti ih ovamo. Čovjeka sam našao i za 
nekoliko dana napravit ću s njime ugovor. 

Božić sam ove godine proslavio skromno, kao što se i inače 
slavi u misijama... 


Brat Stipo mi često piše i šalje mi izvještaje što se sve 
u domovini poduzima u vezi s gradnjom crkve. 


Proslava Nove 1974. godine 


Ovdje u Chelstonu sam u svojoj sobici, »proslavljam« Novu 
godinu kao što sam proslavio i Božić, na skroman način. 
Bog dragi zna što me sve čeka u ovoj godini. Ja pak samo 
znam da sam se prihvatio odgovornog posla, velikog 
pothvata. U Božje ime! Imam pouzdanja u Njega i u naše 
dobre suradnike. 


Mumbwa 
4. siječnja 1974. 


Išao sam po o. Luku Lučića u Mpimu i danas smo obojica 
došli ovamo u Mumbwu da napravimo ugovor za izradu 
betonskih blokova za gradnju crkve. Ugovorili smo s jed- 
nim čovjekom da nam napravi 12.000 blokova. Plaćat ćemo 
u ratama, a blokovi moraju biti gotovi u roku dva mje- 
seca. Već smo platili prvu ratu. Napravili smo i pismeni 
ugovor. 


15. siječnja 1974. 
Najmio sam dva velika kamiona pa dovozimo kamen i 
pijesak na gradilište crkve. Vjernici Mumbwe očistili su i 
priredili teren. Oni pomažu drobiti kamen i prosijavati pi- 
jesak. Rado nam pomažu. 

Chelston 

23. siječnja 1974. 
Danas sam poslao svom bratu Stipi i o. Tončiju Trstenjaku 
listove i javio im da kanimo graditi crkvu nešto drugačijeg 
oblika nego je onaj iz prvog nacrta. Crkva prema prvotnoj 
našoj namjeri bila bi odlična, ali to je za nas neizvedivo 
zbog skupoće tog projekta. 


24. siječnja 1974. 
Dobivam naš »Glasnik Srca Isusova i Marijina« iz Zagreba 
i »Radosnu vijest« iz Sarajeva. Vidim da su oba časopisa 
pozvali svoje čitaoce na suradnju pri gradnji naše crkve. 


Mumbwa 

1. veljače 1974. 
Izrada blokova ide vrlo sporo. Upozorio sam poduzetnika 
da su blokovi koje je izradio vrlo slabe kvalitete. Obećao 
mi je da će slijedeće izraditi bolje i da će sve završiti za 
tri do četiri tjedna. Tražio je da mu dam još novaca. Nisam 
mu htio dati jer nije napravio onaj broj blokova koji je 
bio određen u ugovoru. 


Lusaka 

4. veljače 1974. 
Budući da su se u domovini počele širiti vijesti da je grad. 
nju crkve proizvela samo moja naivna fantazija, a da 
Nadbiskup Lusake neće ni da čuje o tome, bio sam danas 
kod Nadbiskupa i on mi je dao pismenu ne samo dozvolu, 
nego i molbu da poduzmem gradnju crkve u Mumbwi. On 
apelira na moje i naše prijatelje i suradnike da nam po- 
mognu. Tu Nadbiskupovu molbu poslao sam onima u 
našoj domovini, koji su me pitali da li je istina ono što se 
počelo pričati u vezi s gradnjom crkve. 

Chelston 

13. veljače 1974. 
Primio sam dva lista, jedan od moga brata Stipe, a drugi 
od o. Tončija Trstenjaka D. I. Obojica predlažu neki drugi 
plan za gradnju crkve, tj. gosp. Boris, arhitekt-inženjer u 
Zagrebu, ponudio se da će nam napraviti besplatno plan 
za crkvu. Sad on predlaže drugu ideju, a Tonči Trstenjak 
i brat Stipo prihvaćaju je. Već su nam poslali i tlocrt toga 
plana. 


Mpima 

21. veljače 1974. 
Ovdje sam sa o. Lukom dugo vrijeme raspravljao o prijed- 
logu novog plana za gradnju crkve. Došli smo do za- 
ključka da mi ne možemo izvesti izgradnju onakve crkve 
kakvu nam je predložio g. Boris, brat Stipo i o. Tonči 
Trstenjak. Ne možemo iz ovih razloga: 1. nas bi ta crkva 
stajala više nego ona od koje smo odustali zbog skupoće 
izgradnje; 2. teško bismo našli ovdje takva stručnjaka koji 
bi nam predloženu gradnju bio u stanju izvesti; 3. takve 
se crkve ovdje u Zambiji ne grade. Mi želimo graditi 
onakvu crkvu kakvu smo predložili njima i g. Borisu. 
Želimo da nam ona bude lijepa, jednostavna i velika i da 
bude građena od onakvog materijala kakav se ovdje može 
nabaviti. Hoćemo onakvu kakvu domaći majstori mogu 
izgraditi, kakve se crkve grade u Zambiji i koja će biti 
približna našim financijskim mogućnostima. 


Mumbwa 
1. ožujka 1974. 


Prilično sam se naljutio! Poduzetnik, koji nam je 
trebao izraditi blokove, prodao je i one koji su već bili 
gotovi i danas nisam našao ništa gotovih blokova. On ih 

pravi vrlo slabe kvalitete. Ipak moram nastojati da dobi- 
jem barem onoliko blokova koliko sam ih već platio. 
Ubuduće ću ih odmah odvesti, čim nešto napravi. Kad 
dobijem plaćeni broj blokova, ugovor ću poništiti. 


Chelston 

25. ožujka 1974. 
Moj brat Stipo često me je poticao da prihvatimo predlo- 
ženi plan gradnje crkve. Kad dobiju listove što ih danas 
šaljem njemu, o. Tončiju i g. Borisu, bit će šokirani i razo- 
čarani. Javljam im u listovima da otkazujemo izradu 
plana za crkvu. Molio sam ih da mi to ne zamjere. Zahva- 
lio sam osobito g. Borisu i o. Tončiju Trstenjaku na dobroj 
volji. Razlozi otkazivanja plana jesu ovi: 1. Oni ne prihva- 
ćaju prijedlog našeg plana i zahtijevaju da se prihvati ono 
što oni predlažu. 2. Mi nemamo mogućnosti da gradimo 
onakvu crkvu kakvu nam oni predlažu, no priznajemo da 
bi to bila divna crkva, remek-djelo, kad bi se sve izvelo 
prema prijedlogu. 3. Izrada plana za crkvu zateže se, a mi 
ne možemo dalje čekati i odgađati gradnju. Plan za crkvu 
kakvu želimo graditi izradit će nam jedan naš brat-misio- 
nar, arhitekt iz Poljske. 


Mumbwa 

9. travnja 1974. 
Ipak sam dobio onolik broj blokova koliko sam ih već 
platio. Vrlo su slabe kvalitete. Neću ih ipak upotrijebiti za 
gradnju crkve. Ugovor smo poništili. Blokove ću nabaviti 
u Lusaki. 


29. travnja 1974. 
Blokove sam već nabavio u Lusaki. Naručio sam nekoliko 
kamiona koji su ih dovezli i već su svi dovezeni. Odlične 
su kvalitete. 

Slaganje betonskih blokova 


Chelston 
5. svibnja 1974. 


Primio sam opet danas pismo od moga brata Stipe. Bio je 
veoma tužan dok ga je pisao. Tužan je zbog toga što 
nismo prihvatili predloženi plan. Znam da mu nije lako, 
kao ni dobrom o. Tončiju Trstenjaku, a pogotovo je nez- 
godno da smo tako napravili g. Borisu, koji se velikodušno 
ponudio da nam besplatno izradi plan. Da moj brat vidi 
kakva je ovdje situacija siguran sam da ne bi bio tužan 
i da bi se ne samo veselio, nego bi nam čestitao što nismo 
pristali na onaj prijedlog. Stipo mi obećaje da će nastaviti 
suradnju istim elanom. Bog ga poživio! Bog blagoslovi! 
Bog blagoslovio g. Borisa i našeg o. Tončija Trstenjaka. 
Stipina pisma često lete meni. Vidim da je on srcem l 
dušom s nama i radi marljivo za misije. 

Lusaka 

10. svibnja 1974. 
Danas sam dobio izrađen plan za crkvu. Odmah sam po- 
šao u Nadbiskupov ured da vidim što on misli o planu. 
Odobrio ga je i potpisao nekoliko kopija. Poslao sam kopiju 
plana onima koji se najviše zauzeše za gradnju crkve: je- 
dan bratu Stipi, jedan uredništvu »Glasnika Srca Isusova« 
ib jedan uredništvu »Radosne vijesti« — misijskom časo- 
pisu. 


Mumbwa 

15. svibnja 1974. 
Danas sam s poduzetnikom, graditeljem, napravio pismeni 
ugovor o gradnji crkve. Nadam se da će naskoro početi 
radom, jer sam znatan dio građevinskog materijala već 
nabavio. 


Brat Ilija i poduzetnik označuju veličinu crkve Krista 
Kralja u misijskoj postaji Mumbwi 


mano oi toa okean PROVJERE A VE RVIOH 


ča dm 


Mumbwa 

23. svibnja 1974. 
Danas je blagdan Spasova, počeli su radovi na gradilištu 
crkve u Mumbwi. Neka nam dragi naš Spasitelj blagoslovi 
taj naš pothvat! 


Neka blagoslovi sve one koji nam pomažu i koji će nam 
još pomoći. 
25. svibnja 1974. 
O Gospodine i Nebeska Majko, pomozite mi, molim vas! Po- 
gledajte na tolike žrtve i molitve koje se prikazuju za taj 
pothvat, gradnju crkve! Poteškoća je mnogo, pa je bolje 
da ih ovdje ne nabrajam. Neka samo Gospodin za njih zna 
i pomogne nam! : 
10. lipnja 1974. 
Često jurim svojim kamiončićem na relaciji Mumbwa—Lu- 
saka i obratno, dovozeći materijal. Usput molim i pjevam, 
premda imam slab sluh. Poslovi na izlijevanju betonskih 
temelja crkve vrlo lijepo napreduju. 


Mumbwa 

16. lipnja 1974. 
Zidovi crkve naglo rastu. Bogu hvala, posao vrlo lijepo 
napreduje. Iz drage domovine dobivam od svog brata Stipe 
ohrabrujuće vijesti. 

2. srpnja 1974. 
Poduzeće s kojim sam napravio ugovor za izradu krovne 
željezne konstrukcije danas je sa 6 velikih kamiona dovezlo 
konstrukciju ovamo u Mumbwu, na gradilište. Dovezli su je 
danas ujutro i već popodne počeli su dizalicama dizati 
konstrukciju i montirati je na temelje crkve. Na ovom 
gradilištu sve je užurbano i živo. Osim radnika i majstora 
tu su i župljani Mumbwe, koji dobrovoljnim radom 
pomažu. 

Kostur krovne konstrukcije crkve Krista Kralja 


Zidovi su doprli do krova 





Lusaka 

8. srpnja 1974. 
Danas, 8. srpnja, poslao sam u svoju domovinu maloga 
Feliksa Mwale i Eduarda Phiri. Kad sam bio ondje na 
odmoru, zamolio me jedan velikodušni skromni župnik 
jedne župe iz Bosne, da mu pošaljem dva siromašna 
dječačića, koje on želi posvojiti i odgojiti. On ih želi na 
svoj trošak školovati dok završe sveučilište. Po završetku 
sveučilišta bit će slobodni da pođu natrag u Zambiju bez 
ikakvih obveza prema njemu. Oni će si sami izabrati pro- 
fesiju. Svake treće ili četvrte godine poslat će ih u Zambiju 
na praznike. Zamolio me da dečki budu iz siromašnih obi- 
telji i da budu pripravni za studij. Da budu oni koji ne žele 
duhovni stalež. Kaže da takve ne želi nikako, jer ne želi 
da mu prigovaraju zbog »uvoza« duhovnih zvanja. On u 
domovini drži sa svojom majkom na brizi 8—10 dječaka 


Stjepan Dilber dočekuje male Zambijce Eduarda i Felixa 
na dolasku u Zagreb 





svake godine. To su dječaci koji bi željeli u bilo koji 
duhovni stalež, a siromašni su i nemaju prilike za školo- 
vanje. Dakle, našao sam dečke po njegovoj želji i danas ih 
poslao. Župnik je platio sve troškove. Dječacima je 12 i 14 
godina, pa će lako naučiti naš hrvatski jezik. Nadamo se 
da će se uz Božju pomoć i dobar primjer izgraditi u dobre 
stručnjake, dobre kršćane, pa da će kad se danas-sutra 
vrate u svoju Zambiju, biti korisni svome narodu i Božjem 
kraljevstvu. 


Mumbwa 

27. srpnja 1974. 
Unatoč kojekakvim poteškoćama, posao na gradnji crkve, 
hvala Bogu, ipak lijepo napreduje. Redovito kupujem veću 
količinu kruha u Lusaki i svaki dan dajem radnicima prije 
podne da se malo okrijepe. Dajem ga besplatno i majsto- 
rima i radnicima. Žao mi je tih siromašnih ljudi. Njihov 
gazda, moj poduzetnik gradnje, zahtijeva od njih da rade 
od 7 sati ujutro do tri poslije podne. Većina njih ujutro 
ne jede ništa. Jedu tek poslije podne, kad si sami spreme 
obrok, a taj je redovito »shima«. Vidim da neki kuhaju 
za obrok običan zreli kukuruz. Tako su gladni da, dok 
čekaju da se skuha, uzimaju sirovo zrnje i jedu. Taj 
njihov šef Afrikanac, starac je od 84 godine. Na gradi- 
lištu je živ i okretan, kao da mu je tek 30 ili 40 godina. 
Zube ima još sve i to vrlo jake. Kad treba otvoriti bocu 
Coca-cole, nikad ne upotrebljava otvarač, nego otvara zu- 
bima. 


Mumbwa 

6. kolovoza 1974. 
Čini se da je lijep broj onih koji dnevno mole i žrtvuju se 
za taj naš zajednički pothvat. Na svakom koraku prati nas 

Božji blagoslov u našem radu. Time ne mislim reći da ne- 
mamo poteškoća, ali moram reći da je ovo zajednički rad 
— nebeski i zemaljski. 


9. rujna 1974. 
E, danas sam dobrim darovima obradovao sve majstore i 
radnike koji rade na gradilištu crkve. Nabavio sam Biblije 
za sve graditelje crkve i dao ih njima na dar. Biblije su 
na četiri zambijska jezika. Pitao sam najprije svakoga po- 
jedinog kojim se jezikom služi, pa sam onda kupio Biblije. 
Dosad sam davao radnicima kruha svaki dan za tjelesnu 
hranu i nastavit ću tako do svršetka izgradnje crkve, a 
sada sam nabavio i Biblije, za duhovnu hranu. Bilo je 
nekoliko njih koji ne znaju čitati, ali su me molili da i 
njima dam jer da će im djeca čitati kod kuće. Ugodno je 
vidjeti kako čitaju ili slušaju, popodne dok su se odmarali. 
Nadam se da mi nitko od naših suradnika neće zamjeriti 
što sam graditeljima crkve dao Bibliju na dar i što im 
svaki dan dajem hrane na dar. Konačno, novac je za crkvu, 
a oni grade crkvu. Dok se gradi crkva-zidovi, neka se gradi 
i crkva kršćanske zajednice. 


14. rujna 1974. 
Završio sam elektrifikaciju crkve. U zidove sam položio 
električne vodove. Nadam se da će Mumbwa u skoroj bu- 
dućnosti dobiti struju, pa neka je sve gotovo za priklju- 
čak. 


21. rujna 1974. 
Oltar, odnosno strane oltara što sam ih naručio kod Afri- 
kanca umjetnika — rezbarije na drvu — danas sam dobio 
izrađene. Prednja strana oltara prikazuje našeg Gospodina 
Isusa s Njegovim učenicima na posljednjoj večeri. Lijeva 
pak strana oltara prikazuje mrtvog Gospodina Isusa u 
rukama Njegove svete Majke. 

S desne strane slika prikazuje Uskrsnuće Kristovo i stra- 
žare. Križni put od istoga majstora, izrađen na drvu 
(rezbarija), nabavio sam prije nekoliko dana. 


Mumbwa 

2. listopada 1974. 
Svaki dan je sve življe na našem gradilištu. Ovih dana zna 
biti ondje radnika, majstora i župljana dobrovoljaca preko 
60 i svi užurbano rade. Ja opet moram sve nadzirati, na- 
bavljati, pa je posla mnogo, mnogo. Naši iz domovine pišu 
i pitaju: kakvom se to brzinom radi i gradi...? Želim da 
nam crkva bude lijepa i solidno građena, pa ne žalim ništa 
utrošiti u nju. 

5. listopada 1974. 
Donio sam važnu odluku, koja će mnoge iznenaditi a ne- 
kima čak i pobrkati planove. Odlučio sam da imamo sve- 


Crkva je već pokrivena s jedne strane 





čani blagoslov i otvorenje crkve još ove godine, na blagdan 
Krista Kralja. Crkva će biti posvećena Kristu Kralju, pa 
mi je to izvanredno drago! Taj dan će biti 24. studenoga 
ove godine. Prije tri dana upitao sam svoga poduzetnika 
ima li nade da bi on mogao završiti sve radove do 20. stu- 
denoga, a rekao sam mu i razlog zašto bih to želio. On mi 
je rekao da mu dam još tri dana da vidi i promisli. Danas 
prije podne dođe on k meni noseći u rukama kalendar i 
veli, pokazujući prstom na 15. studenoga: »Do ovog datuma 
bit će sve gotovo!« Kaže da će povećati broj majstora i 
radnika, da se završi na vrijeme. Dakle, imamo još mjesec 
i pol dana do blagdana Krista Kralja. 


Bit će nam vrlo žao ako nam ne bude mogao doći naš dragi 
o. Pero Galauner, provincijal Hrvatske provincije iz Zag- 
reba. Ovom mojom odlukom bit će mu poremećeni računi, 
jer je on imao namjeru da svakako dođe na svečanost 
otvaranja slijedeće godine, kako nam je bio prvotni plan. 
Nismo mi očekivali da će nam gradnja ići tako brzim 
tempom. O. Galauner nam je bio velika potpora u ovom 
našem pothvatu, pa će nam biti žao ako nam ne bude 
mogao doći. 


6. listopada 1974. 
Danas sam ovdje, pod dvije nedjeljne sv. Mise župljanima 
Mumbwe propovijedao. Velika radost i iznenađenje bilo je 
za njih kad sam ih obavijestio da ćemo imati blagoslov i 
otvaranje crkve Krista Kralja na blagdan Krista Kralja, 
24. studenoga ove godine. Oni su radosno zapljeskali. Želio 
sam da se više angažiraju za svoju novu crkvu, pa sam ih 
pozvao da počnu u župi sabirnu akciju za kip Krista Kralja 
i za klupe. Obećao sam im da ćemo im mi pomoći polovi- 
com potrebne svote, ako oni skupe drugu polovicu. Sabirna 
akcija je počela danas. 

Poslije Sv. Mise sastali smo se na dogovor o pripremnim 
radovima za otvaranje crkve. Rasporedili smo poslove, što 
će tko imati da učini. Župno vijeće je uzelo sve pripreme 
u svoje ruke. Župnik o. Petar D. I. priprema liturgičnu sve- 
čanost i pjevanje. Vjernici su kasnije otišli u novu crkvu 
i ostali jedan sat pjevajući crkvene pjesme uz pratnju 
bubnjeva. Ovdje u Mumbwi rade godinama časne sestre 
misionarke iz Poljske. Dok sam bio u Lusaki poručio mi je 
anglikanski pastor iz Mumbwe kako očekuje da ćemo i 
njega pozvati na svečanost. Odmah je dodao toj poruci: 
»Ako me i ne pozovete, ja ću sam doći i bez poziva«. To 
su mi rekle časne sestre. Jasno, pozvat ćemo ne samo njega, 
nego i njegove vjernike. 


Mumbwa 

9. listopada 1974. 
U tiskari u Lusaki naručio sam specijalne tiskane poziv- 
nice i jučer sam ih dobio, a danas sam ih poslao 150 na 
sve strane. Na svečanost otvaranja crkve pozvao sam 
mnoge iz Zambije, a iz domovine sam pozvao našeg o. Peru 
Galaunera, provincijala, moga brata Stjepana, urednika 
»Misija« u »Glasniku Srca Isusova i Marijina« o. Jurja 
Gusića D. I. i nekog iz uredništva misijskog časopisa »Ra- 
dosna vijest«. Bit će nam vrlo drago ako nam barem netko 
dođe iz domovine. 


21. listopada 1974. 
Prije mjesec dana naručio sam u Lusaki, u jednom podu- 
zeću metalno svetohranište za našu novu crkvu. Dobio sam 
ga prije tri dana. Uzidali smo u zid iza oltara dva specijalna 
postolja. Jedno je za Svetohranište, a drugo za budući 
kip Krista Kralja. Ozidali smo ih od specijalnog, lijepog 
bijelog kamena, koji sam nabavio 380 km daleko od Mum- 
bwe. Išao sam svojim kamiončićem po njega. S desne 

strane oltara uza zid je postolje za svetohranište, a s lijeve 
je postolje za kip Krista Kralja. 


Budući da naša draga domovina ima glavni udio u gradnji 
ove crkve, želio sam uzidati mali dio nje ovdje u crkvu. 
Želio sam to izvesti makar i simbolički, no da ipak bude 
nešto uzidano. Pisao sam svome bratu Stipi, da mi po- 
šalje nekoliko kamenčića. On mi je poslao što sam želio. 
Kamenčiće je uzeo ispred naše rodne kuće, nekoliko njih 
iz Zagreba i nekoliko s našeg plavog Jadrana. Pa kad smo 
danas uzidavali svetohranište, ja sam donio te komadiće 
i postavio sam ih ispod svetohraništa. Radnici i majstori 
mislili su da je to neka »medicina« — čarolija. Oni se 
mnogo služe čarolijama. Postavljaju ih u zemlju prije grad- 
nje kuće itd. Kad su mene vidjeli da i ja nešto stavljam, 
i to s velikim poštovanjem, mislili su da je nešto vrlo dje- 
lotvorno, nešto što nosi sreću. Nastojao sam ih uvjeriti da 
su to obični kamenčići iz moje domovine, za koje sam mo- 
lio da mi pošalju jer ja želim uzidati dio svoje domovine u 
to najvažnije mjesto u crkvi. 


Sumnjam da su mi vjerovali što im govorim. Stari podu- 
zetnik molio me da mu dam bar jedan kamenčić. Rekao 
sam mu da od toga kamena neće imati nikakve koristi. On 
je jednako tražio i molio. Dao sam mu jedan ali sam mu 
opet rekao da mu taj kamen neće donijeti nikakvu po- 
sebnu sreću, jer je to samo običan kamen. 


Smrti, ovaj put smo ti izbjegli .. .! 


Kafue, 21. listopada 1974. 
Danas je sigurna smrt bila iza nas, samo 3—4 metra iza 
nas, ali smo joj ipak izbjegli. Hvala dragom Bogu i 
nebeskoj Majci da smo se spasili. Naš o. Luka Lučić i č. 

brat Jože Rovtar D. I. došli su k meni iz Mpime ovamo u 
Mumbwu. željeli su da skupa pođemo vidjeti »Nacionalni 
park Kafue.« Rekoše mi da će biti dobro i za mene da malo 
odahnem od posla, pa da pođemo mojim malim kamio- 
nom. To se područje, koje je veliko kao cijela Slovenija, 
zove nacionalni park Kafue, ali to nije nikakav park u 
našem smislu riječi, nego šuma-šikara, puna različitih 
zvijeri i životinja. (U prvoj mojoj brošuri, »Moji zam- 
bijski doživljaji« opisao sam doživljaje kad sam u ono 
vrijeme posjetio taj park prema sjeveru. Ovaj put smo išli 
prema jugu.) 


Taj je »park« bez pučanstva. Stanovnici tog područja su 
tse-tse muhe, koje uzrokuju bolest spavanja, razne zvijeri 
i životinje. Područje se tako prozvalo po rijeci Kafue koja 
protječe kroz njega. Kroz to područje može čovjek ići na 
svoj vlastiti rizik samo zatvorenim motornim vozilom. 
Pješke ili biciklom nikad i nikako! Rano ujutro o. Luka 
je odslužio sv. Misu, kojoj smo i mi prisustvovali. Na putu 
prema tom području, koje nije baš daleko od Mumbve, 
obavivši svoje molitve, pjevali smo u mom kamiončiću. 
Stigavši u to opasno područje, vozio sam polako. Vidjeli 
smo veliko krdo bivola, njih bar 200. Malo dalje vidjeli 
smo također, nešto podalje od puta, dvadesetak slonova, 
Naišli smo i na mnoštvo divljih svinja, srna i kojekakvih 
životinja kojima ne znamo ni imena. Na jednom mostiću 
malo sam zaustavio kamiončić. Ispod mostića protjecao je 
potočić. Izašli smo malo van da vidimo okolicu. Brat 
Rovtar je pošao na jednu uzvišicu da bolje vidi okolicu. 
S druge strane potoka bila su osobna kola i neki su bijelci 
gledali iz njih. Kad su nas vidjeli da smo izašli iz kola i 
da Rovtar ide dalje, oni nas jakim glasom upozoriše da su 
lavovi u blizini. Pokazivali su rukama baš prema onom 
mjestu kud je brat Rovtar želio poći. O. Luka je uzeo foto- 
-aparat i snimio tri lava, koji su baš odlazili s potoka i oz- 

biljno nas pogledali. Unišli smo u vozilo i prešli potok. S 
druge strane pokazali su nam mjesto gdje su bila ona tri 
lava, a na drugoj strani, malo dalje, četiri njih! Krenuli 
smo naprijed jer smo se bojali zadržavati ovdje. Poslije 
podne, kad smo se već bili malo umorili, vratili smo se is- 
tim putem prema kući. O. Luka veli: »Eto, bili smo ovdje 
i vidjeli smo kojekakve životinje, pa i lavove sasvim 
izbliza da smo mogli i glavom stradati. Odlazimo iz ovog 
teritorija, a nisam vidio izbliza ni jednog slona. Onu 
grupu slonova vidio sam, ali su bili daleko«. Putujući 
tako kući, baš pri izlazu iz tog opasnog teritorija, primi- 
jetili smo na udaljenosti od kojih stotinjak metara dva 
ogromna slona. Jedan od njih išao je prema putu kud smo 
mi imali proći. Luka i Rovtar izađu iz kabine kamiončića i 


Ovog sam slona snimio dok je bio na drugoj obali rijeke. 
Izbliza nije ga poželjno slikati. 





popnu se na nj da bi bolje vidjeli slonove i snimili ih. Ja 
sam malo pobrzao da bi prošao naprijed dok još onaj 
slon nije stigao do puta kuda smo željeli proći. Slon se 
zaustavio baš uz put u jednom velikom grmu i jeo zelene 
grane nekog stabla. Polako prođem malo naprijed i na 
kojih 8—10 metara od slona zaustavim kamiončić. Uga- 
sim ga i izađem van da i ja snimim slona. O. Luka i brat 
Rovtar me pogledaju iznenađeni što sam se zaustavio 
tako blizu slona. On je bio zaposlen žderanjem zelenog 
granja, pa nije bilo prigode da ga dobro snimim. Zato sam 
prošao pred svoje vozilo da ga bolje vidim. U taj čas 
slon prestade jesti i pogleda na nas. Divna prilika za sni- 
manje! Škljocnem i poletim prema kabini. O. Luka i 
brat Rovtar već su zakoračili da iskoče iz vozila i da 
bježe. (Afrikanci se boje više slona nego lava. Slon je 
mnoge ljude usmrtio, zdrobio, zabio u zemlju. Kažu: lav 
će te napasti ako je gladan, a slon će te napasti ako je 
ljut, no nikada ne znaš kad je ljut...) Naša situacija bila 
je vrlo kritična. Sve je ovisilo o sekundama! Prije nego 
sam stigao otvoriti vrata svoga vozila slon ljutito siknu, 
mahne ogromnim ušima i surlom i krene prema nama! 
O. Luka i Rovtar već su se sagnuli kako bi izbjegli da ih 
slon surlom ne povuče na zemlju. Uskočivši u kola, za- 
palih odjednom motor i dadnem pun gas! Slon je već bio 
blizu nas 3—4 metra! Ogromna grdosija bez poteškoća bi 
smrvila ne samo nas nego i vozilo. Zahvaljujem dragom 
Bogu i mome dragom »Toyoti« što je odmah upalio i što 
smo izmakli smrti, koja je bila samo nekoliko metara od 
nas! Pritišćući pun gas, bježao sam što sam većom brzi- 
nom mogao. Slon nas nije slijedio, nego se zaustavio i 
gledao za nama. Ja sam pak još uvijek jurio pritišćući gas 
vozila i pritišćući trubu... Trubio sam od radosti što smo 
izmakli smrti! Udaljivši se kojih 500 metara zaustavio 
sam i izašao da vidim o. Luku i brata Rovtara. Obojica su 
se još tresli i bili su blijedi kao krpe. 

Svoj trojici tresao nam se glas od straha i od uzbuđenja. 
Vraćajući se kući zahvaljivali smo dragom Bogu glasno 
u razgovoru i tiho u molitvi što smo danas izvukli žive 
glave iz one velike opasnosti! Današnji doživljaj ostat će 
nam u trajnom sjećanju. Otac Luka neće sigurno nikada 
više poželjeti da vidi slona »izbliza«, kao što je želio 
danas... 


U prvoj svojoj brošuri »Moji zambijski doživljaji« opisao 
sam sličan doživljaj što sam ga doživio dok sam bio na 
sjeveru tog teritorija. Onda nas je u mraku napao vodeni 
konj. Tako je udario u vozilo da ga je ozbiljno oštetio. 
I tada smo bili u istom strahu, ali u manjoj opasnosti. 
Bio sam u društvu s Amerikancima, a danas sa svojom 
subraćom i braćom iz naše domovine. 


Mumbwa 

5. studenoga 1974. 
Posao bojenja crkve iznutra i izvana lijepo napreduje. 
Što se više primiče kraju završetak crkve i što se više 
primiče dan posvete i otvaranja, ja imam sve više posla. 
Zanimljivo, već stižu čestitke iz domovine. Prva je od 
provincijala, o. Petra Galaunera, druga od mog brata Stipe, 
treća je od urednika »Misija« u »Glasniku Srca Isusova i 
Marijina« o. Jurja Gusića D. I. Stipo i o. Juraj Gusić česti- 
taju, a o. Petar Galauner uz čestitku žali što ne može doći 
na svečanost. Prije dva dana dobio sam list od uredništva 
»Radosne vijesti.« Javljaju da će poslati svoga delegata na 
svečanost otvorenja crkve. Drago nam je da će nam doći 
bar jedan delegat iz naše domovine. 

GRADNJA CRKVE KRISTA KRALJA 
JE DOVRŠENA 


16. studenog 1974. 
Danas se majstori razilaze kućama. Oni će doći na sve- 
čanost otvaranja crkve. Do otvaranja crkve dijeli nas još 
samo 7 dana. Časne sestre s djevojkama čiste crkvu i 
kite. Muževi i mladići uređuju prostor oko nje. Ja opet 
imam pune ruke posla s nabavkom hrane i pića za sve- 
čanost. Na sjednici sa župnim vijećem odlučili smo da 
počastimo ne samo naše uzvanike nego i sav narod na sve- 
čanosti. Odlučili su kupiti jednog vola za hranu narodu. 
Domaće piće »chibuku« već prave. »Shima« će biti prire- 
đena isti dan. 


Lusaka 

21. studenoga 1974. 
Danas mi se ovdje u Lusaki dogodila prometna nezgoda. 
Šteta nije osobito velika, ali ipak ja svoje vozilo ne mogu 
upotrijebiti dok se ne popravi. Hvala Bogu da nitko nije 
nastradao životom, niti je itko ranjen. Na križanju u 
Lusaki sudario sam se s drugim vozilom. Ja sam kriv. 


Vidim da sam ipak veoma umoran. Inače ne mogu sebi 
razjasniti kako sam mogao napraviti takvu pogrešku. Sad 
mi je najveća briga: kako otići u Mumbwu?! Kako bez 
vozila sve spremiti za tu našu svečanost? Od Lusake do 
Mumbwe ima 160 km. To je ipak velika udaljenost i bez 
vozila se ne može. A do otvaranja crkve dijele nas samo 
3 dana! 


22. studenoga 1974. 


Dragi Bog i dobri ljudi brinu se za svog Iliju. Jučer pred- 
veče dobio sam vozilo od svog poglavara, da nastavim s pri- 


54 


eTo TT TT TL TT I TČ IN IT LN A E E NA S OT nt o dt = 





Crkva je napokon gotova. Pred njom stoji graditelj 
brat Ilija 


premama za otvaranje crkve, a danas popodne dobio sam 
drugo i veće vozilo od Nadbiskupa, pa sam malo vozilo 
vratio. Nadbiskup mi je dao veće vozilo, dok ja ne po- 
pravim svoje. Poslove nastavljam dalje kao da se ništa 
nije dogodilo. Hvala Bogu i dobrim ljudima na veliko- 
dušnosti i razumijevanju! Kad sam prije podne stigao 
ovamo u Lusaku u župu St. Francis, našao sam ondje 
g. Antu Testena, tehničkog urednika misijskog časopisa 
»Radosna vijest«. G. Antu je poslao sarajevski Nadbiskup 
dr. Smiljan Čekada na svečanost otvaranja crkve. On je 
jedini delegat iz naše domovine. Obradovao sam se kad 

sam ga vidio, no ostao sam s njime samo desetak minuta. 
Morao sam hitno po poslu natrag u Mumbwu. Bit će pri- 
like da se s njim porazgovorim nakon otvaranja crkve. 


Opis crkve 


Crkva je dugačka 30 metara. Široka je nešto preko 14 
metara. Od poda do početka krova visoka je 5 metara. 
Sakristija je na ulazu u crkvu s desne strane, a župni 
ured s lijeve strane. Crkva je građena od betonskih blo- 
kova. Željezna krovna konstrukcija montirana je u te- 
melje crkve. Krov je od valovitih azbestnih ploča. Spri- 
jeda ima crkva dvoja dvostruka drvena vrata. Unutra je 
jedna veća prostorija i onda opet dvoja staklena vrata. 
Sa strane su po jedna dvostruka vrata. Od normalnoga 
terena zgrada je podignuta na najvišem prostoru za 4 
stepenice, a na najnižem bar 12 stepenica. Na ulazu u 
crkvu je velika betonirana platforma. Velikih prozora za 
otvor ima 10. Također ima 24 ukrasna prozora. Stakla su 
u boji. Crkva je obojena iznutra i izvana. 


Mumbwa 

23. studenoga 1974. 
Sutra će biti svečani blagoslov i otvorenje novog Božjeg 
hrama. Sve je uređeno u njemu i oko njega. U župi vlada 
svečano raspoloženje. Svi užurbano rade, ali više ne na 
uređivanju crkve. nego na pripremanju hrane i pića za 
sutrašnju svečanost. Muževi su zaklali dobro ugojenog 
kupljenog vola, isjekli meso i žene danas kuhaju. Časne 
sestre spremaju hranu i kolače za uzvanike. Župnik se 
dogovara i uvježbava skupinu mladih za obrede. Pjevači 
— mnogo naroda — već dva-tri dana bubnjaju i pjevaju. 

Po podne mi stiže iz Mpime o. Luka i s njim g. Testen. 
Obojica me zagrliše i čestitaše. Oba su se divili ljepoti 
crkve. Svijet se već toliko prikuplja kao da već danas 
počinje svečanost. Izgleda da ne kane ove noći ni spavati, 
a nemaju ni gdje. Bubnjaju, pjevaju i plešu. 


Predvečer stigao nam je iz Lusake naš Nadbiskup, Ema- 
nuel Milingo. Bio je veoma razdragan. Narod ga je doče- 
kao s pjesmom i plesom, uz pratnju bubnjeva. Već je 
kasna noć, a narod se ne smiruje. Još uvijek bubnjaju i 
plešu. Kad će se umoriti od plesanja? Ja sam pošao kasno 
u noći u svoju sobicu, u nadi da ću bar malo zadrijemati. 
Vrijeme je nekako tmurno, pa se bojim da će sutra biti 
kiše. 


SVEČANA POSVETA CRKVE U MUMBWI 


Mumbwa, 24. studenog 1974. 
Ovaj današnji dan je važan za nas hrvatske misionare, 
za naše drage prijatelje i suradnike iz domovine i izvan 
nje a posebno za one iz Mumbwe. Taj je dan bio pun div- 
nih doživljaja! Danas smo dolično proslavili Krista Kralja 
ovdje u Mumbwi! Neka naša i vaša molitva bude prika- 
zana za daljnju Kristovu proslavu ovdje u Africi! 


Kiša je rosila cijelu prošlu noć. Mi smo se dogovarali s 
Nadbiskupom, župnikom i drugima za tu svečanost. Časne 
sestre spremaju hranu i drugo za uzvanike. One su cijeli 
prošli tjedan neumorno radile. Narod je bubnjao, pjevao 
i plesao. Svi smo uzbuđeno očekivali blagdan Krista Kralja, 
kad će biti posvećena i otvorena crkva koju smo vi i mi 
zajednički sagradili. : 

Jutro je svanulo, a kišica je prestala. Bilo je još pomalo 
oblačno pa sam se pobojavao za daljnji razvoj vremena. 
Obredi blagoslova crkve početi će u 10 sati. Već oko 7 sati 
ujutro nebo se rasčistilo i sunce se pomalo probijalo 
kroz tanke oblačiće. Među prvima rano ujutro stigao je 
naš prvi misionar u Zambiji, časni brat Benedikt Fostač 
D. I. Kasnije su stigli slovenski misionari i misionarke. 
Emica Verlić, Zagrepčanka, naša misionarka-bolničarka u 
bolnici gubavaca u Liteti, stigla je sa svojom kolegicom 
Zagrepčankom. Velik je naš propust što nismo pozvali iz 
Ndole našeg misionara franjevca i našu misionarku Mo- 
niku. 


Oko 8 sati već je sav veliki prostor ispred crkve bio is- 
punjen svijetom. Vrijeme je odlično, a među narodom 
svečano raspoloženje. Ljudi pjevaju i plešu. Već je stigla 
i veća skupina vjernika anglikanaca sa svojim pastorom. 
U 10 sati je velika skupina pjevača krenula prema župnoj 
kući, gdje je Nadbiskup čekao spreman za početak 
obreda. Nadbiskupa su pratili do crkve u pjesmi i plesu 
ispred njega. On se zaustavio pred crkvom na velikoj 
platformi. Tu je održao propovijed prije blagoslova. 
Dok je Nadbiskup obilazio crkvu i blagoslivljao, masa 
naroda ga je pratila. Poslije je Nadbiskup nastavio 
blagoslivljati crkvu iznutra i oltar. Narod je navalio u 
crkvu na sva četvora vrata. Vanjska dvostruka vrata ostala 
su otvorena da bi narod mogao pratiti sv. Misu izvana, jer 
je crkva bila puna ljudi kao kutija šibica. U prednja mje- 
sta smjestili smo ugledne osobe. Tu su bila dva ministra, 
načelnik kotara Mumbwe, dva člana ambasade SFRJ i 
mnogo drugih. 


Za vrijeme mise narod je oduševljeno pjevao. Jedan je 
plesač bio obučen u bijelu dugačku košulju i cijelo vri- 
jeme je sav razdragan plesao ispred oltara, dižući ruke i 
skačući. 

Nadbiskup Lusake Ema- 
nuel Milingo s o. Lu- 
kom Lučićem i tehnič- 
kim urednikom »Rados- 
ne Vijesti« Antunom Te- 
stenom 


Narod dočekuje Nadbiskupa 


a no 














































































































































































































Nadbiskup je predvodio koncelebriranu sv. Misu. Od na- 
ših misionara služili su je o. Luka Lučić i o. Jože Kokalj. 
Makar je bila nedjelja kad su svećenici zauzeti, ipak je bilo 
17 svećenika koncelebranata. Bilo je mnogo časnih sestara 
misionarki i domaćih kao i časne braće redovnika. U svom 
govoru pred crkvom i za vrijeme molitve vjernika, za vrije- 
me svete Mise otac Nadbiskup i župnik pozivali su vjernike 
da se u molitvama sjete svih naših dobročinitelja, svih 
onih koji su pomogli da se ova crkva sagradi. Njihovom 
zaslugom će se u ovom Božjem hramu slaviti ime Božje. 
Za prikazanje narod je donosio razne darove, a Nadbis- 
kup ih je primao i stavljao pred oltar. Mnogo sv. Pričesti 
je podijeljeno pod sv. Misom. Treba znati da danas nisu 
bili prisutni samo katolici Mumbwe, nego i katolici iz dru- 
gih mjesta, pa i vjernici drugih konfesija. Svi smo zajed- 
nički slavili Gospodina u ovom njegovom domu. 


Blagoslov crkve i sv. Misa trajali su sve skupa 3 sata. 
U 13 sati završila je sv. Misa. Vrijeme se počelo naglo 
pogoršavati. Nakon 10—20 minuta spustila se silna kiša 
i lijevala je bar 2 sata, i to onako kako zna lijevati samo 
ovdje u Africi. Naši uzvanici, njih oko 200, unišli su već 
u veliku dvoranu, gdje ih je čekalo jelo i pilo. Narod se 
smjestio u druge školske prostorije, a velik dio svijeta 
ostao je u crkvi. Dobra časna sestra došla mi je sva tuž- 
na i veli da je mnogo svijeta ostalo u crkvi te da pjevaju i 
plešu. Dobra sestra se bojala da već danas ne zamažu 
prelijepu crkvu... Rekao sam joj da toliki narod ne 
možemo istjerati van na ovakvu kišu. Neka se vesele kako 
mogu i znaju, a siguran sam da im Gospodin neće zamje- 
riti što pred njim pjevaju i plešu. Kasnije je počela gozba 


i za narod. Svugdje se jelo i pilo. Bio sam zauzet i nisam 


imao prilike čuti pozdravni govor našeg o. Luke Lučića 
što ga je održao uzvanicima. Kasnije su osim Nadbiskupa 

govorile i neke druge ugledne osobe. U govoru su zahva- 
ljivali svima onima koji su nam pomogli. Vi, dragi čitaoci, 
tjelesno danas niste bili ovdje, ali sam siguran da ste sve 
pratili duhom... 


IZVJEŠTAJ OCA LUKE LUČIĆA 


Naš o. Luka pisao je o otvaranju crkve u »Glasniku Srca 
Isusova i Marijina«. 


»Blagdan Krista Kralja, 24. studenoga 1974., ostat će u 
dugom sjećanju vjernicima Mumbwe i široke okolice, 
kao i ostalim prisutnima koji su pribivali posveti i otva- 
ranju nove crkve... 


Svi su bili oduševljeni lijepom i skladnom crkvom. U 
udaljenosti oko 150—160 km zapadno od Lusake, pa dalje 
do rijeke Kafue, bila je svega jedna crkva izgrađena u 
jednoj župi. Sve druge misijske postaje su bez crkve, a 
služba Božja vrši se uglavnom u školskim zgradama ili 
pod krošnjom kojeg velikog stabla. 


Župa Mumbwa ima 16 misijskih postaja, koje su razba- 
cane na velikoj udaljenosti. Gradić Mumbwa je centar 
čitave pokrajine. U subotu navečer uoči blagdana Krista 
Kralja stiže naš Nadbiskup Lusake, Emanuel Milingo. 
Već se spustio gust mrak. Čim se Nadbiskup smjestio 
u župni stan, vjernici su ga pozvali van da mu iskažu 
dobrodošlicu. Svi su gromko zapjevali. Bubnjevi su za- 
bubnjali i razvio se pravi afrički ples. Mi smo stajali 
okolo i teško razabirali pokrete plesača pri svijetlu 
petrolejke. Pjesma, pocikivanje, pljesak rukama u taktu 
i odjekivanje bubnjeva davali su svemu izraz pravog 

Glavni oltar u crkvi Krista Kralja; rezbarija u drvu 
domaćeg majstora 


Narod je došao u velikom broju na posvetu svoje crkve 


afričkog mentaliteta i doživljaja... Narod je nastavio 
pjesmom i plesom do kasno u noć. 


Sam blagdan Krista Kralja osvanuo je obasjan suncem. 
Od ranog jutra počeli su pristizati vjernici iz Mumbwe i 
iz čitave okolice, pokrajine. Bilo je pravo svečano raspo- 
loženje. Već u 8 sati ujutro pojedine su skupine vjernika 
počele s pjesmom i plesovima ispred crkve. To je potra- 
jalo do samog početka obreda posvete crkve i sv. Mise. 


Točno u 10 sati počeo je obred posvete crkve. Nadbiskup 
Milingo sa 16 koncelebranata svećenika i s pastorom »Uje- 
dinjene zambijske crkve« koji su došli na svečanost 
posvete izlaze iz župnog stana. Tu je odmah počela litur- 
gija posvete uz pjesmu i plesove vjernika. Vjernika je bilo 
oko 2.000. Procesija je kretala od župnog stana prema 
crkvi uz gromko pjevanje i pocikivanje. Teško je sebi 
predstaviti to svečano i razdragano raspoloženje! No si- 
gurno da je od svega toga mnoštva bio najsretniji brat 
Nija Dilber, koji je dovršio ovo djelo na čast i slavu 
Gospodinu. (...) Procesija se zaustavila pred crkvom. Nad- 
biskup je izmolio nekoliko prigodnih molitava i blagoslo- 
vio prisutni narod. Zatim je procesija krenula oko crkve 
uz molitve, pjesme i bubnjanje. 


Nakon ophoda je sve to mnoštvo navalilo u praznu crkvu. 
Kad se ona napunila, Nadbiskup je nastavio obrede po- 
svete. Naprijed je na postolju slika Krista Kralja s trno- 
vom krunom na glavi. Oltar je u drvorezu, posljednja ve- 
čera s afričkim licima. Skladne boje davale su skladan 
religiozni dojam. Počela je sv. Misa. Narod je molio 
i pjevao uz pratnju bubnjeva. U propovijedi reče naš 
Nadbiskup, da je on duge godine nastojao sagraditi crkvu 
u Mumbwi, ali mu to nije bilo moguće. No Gospodin je 
poslao svoga anđela u osobi brata Ilije Dilbera iz Jugosla- 

vije da sagradi ovaj Božji hram. (.... Baš bi Ilija bio u 
stanju sagraditi da mu prijatelji misija nisu pomogli u 
gradnji... — moja primjedba.) Nadbiskup se puno zahva- 
ljivao dobročiniteljima iz naše domovine koji dadoše svoj 
prilog za ovu crkvu, no ponajviše se zahvaljivao bratu 
Iliji. Na kraju je Nadbiskup pozvao sve vjernike na mo- 
litvu za dobročinitelje. Zatim je izrekao kratku propovijed 
i sadašnji župnik o. Petar Swiersek, poljski Isusovac, koji 
misionari već 20 godina u ovom kraju. I on je posebno 
zahvaljivao bratu Iliji za novoizgrađenu crkvu i za požr- 
tvovni rad u zambijskoj Crkvi. Crkva je bila dupkom 
puna. U slobodnom prostoru ispred oltara cijelo je vri- 
jeme mise izvodio plesove jedan domaći plesač, obučen u 
dugu bijelu košulju. 


Poslije sv. Mise bio je ručak za sve i narodno veselje... 
Za vrijeme ručka nastupilo je nekoliko govornika. Prvi 
je izrekao svoj pozdravni govor Nadbiskup. Pozdravio je 
sve prisutne i posebno naglasio uzajamnu pomoć među 
Crkvama. Posebno je opet istaknuo brata Dilbera i zahva- 
lio se Crkvi u našoj domovini za ovaj današnji dar i slav- 
lje. Zatim je govorio jedan istaknuti vjernik župe Mum- 
bwe. Taj je vjernik po službi inspektor svih škola u ko- 
taru Mumbwa. (On je predsjednik župnog vijeća Mumbwe. 
Moja primjedba). 


U ime naših prisutnih misionara i Crkve u domovini go- 
vorio je o. Luka Lučić. U kratkom govoru izrazio je za- 
dovoljstvo nad djelom brata Ilije, te potaknuo vjernike 
župe Mumbwe da žive kršćanskim životom, dostojnim 
mističnog Tijela Kristova. No posebno je vjernicima sta- 
vio na srce potrebe domaće Crkve, da sami uznastoje od- 
gajati svoje sinove i kćeri za službu Božju i domaće 
Crkve .. .« 

Molim da mi se oprosti što sam uvrstio ovdje tolike 
nezaslužene pohvale upućene meni. Čovjeku gode pohvale 
pa bile one samo djelomično istinite. Pa eto... Gospodin 
je dostojan hvale i vi koji s nama surađujete. 


I na kraju ovih mojih izvadaka iz mog misijskog dnev- 
nika želim vam toplo preporučiti daljnju suradnju u 
radu na proširenju Kraljevstva Božjega ovdje u Africi! 
Eto, sagradili smo crkvu Krista Kralja u Mumbvwi, a sada 
se molimo i žrtvujmo da Gospodin pošalje domaćih mla- 
dića i djevojaka koji će se staviti u službu domaće Crkve, 
koji će širiti Božje Kraljevstvo u Africi, u Zambiji. 


Bratski pozdrav svima! 


Zahvalni vam u Kristu brat ILIJA DILBER D. I. 

ZAGREBAČKI NADBISKUP : 41001 Zagren POesiječnja 197, 


Archjepiscopus zagrebiensis Kaptoi 31, pp 553 


biti pripravan i čega se sve mora odricati misionar, 









Poštovani 


Br, Stjepan Dilber 
Polana 21.111 1941 + brei 
SPLIT 


Poštovani brate, 
Primio sam knjižice "Moji zambi jski doživljaja i 
razdijelio zam ih biskupima i č,s, Gvalberti. Zehvaljujem za knjižice! 


Knjižica je zanimljiva i otkriva na što sve mora x 


Nadam se da će Vaš brat nastaviti sa svojim 





izvještajima iz Zambije i proširiti ih na ovis svoga rada, na 
gusrete s ljudima, na uspjehe i neuspjehe u svojim pothvatima, 
Što šire informacije, saopćene radosnim srcem, mogu biti dobar a 
poticaj i drugim mladim ljudima da se odluče poći za Gospodinom i 


i takvim putem života« * 


Za troškove knjižice šaljem mali prilog. 

zručite moj pozdrav svom bratu ke=d mu pišete. 
Rado ga uključujem u molitve i preporučam se u njegove misionarske 
zasluge. 


liz sikreni pozdrav i blagoslov 


nadbiskup 





